แบงก์โน้ตส์
ผู้ใช้บัตรเครดิตส่วนใหญ่คงเคยพบกับปัญหาน่าปวดเฮด เมื่อใบแจ้งยอดบัตรเครดิตมีรายการที่เราไม่ได้รูดปรื๊ดจริงๆ
13 ส.ค. 2555

เคล็ดลับ 
ผู้ใช้บัตรเครดิตส่วนใหญ่คงเคยพบกับปัญหาน่าปวดเฮด เมื่อใบแจ้งยอดบัตรเครดิตมีรายการที่เราไม่ได้รูดปรื๊ดจริงๆ แถมมาด้วย กว่าจะต่อสู้ชี้แจงกับแบงก์ได้แต่ละทีก็แสนลำเค็ญ




วันก่อน “เจ๊ปุ๊” ดุษณี เกลียวปฏินนท์ ผู้ช่วยกรรมการผู้จัดการใหญ่ ธนาคารซีไอเอ็มบีไทย จึงลงทุนติวเข้มนักข่าวว่าทำอย่างไรจึงจะไม่เสียเปรียบแบงก์เมื่อเกิดข้อผิดพลาด
งานนี้ซือเจ๊จึงแนะเคล็ดลับจากประสบการณ์ส่วนตัวให้ผู้ถือบัตรทุกคนหากระเป๋าใบเล็กติดตัวไว้คนละหนึ่งใบเพื่อเก็บสลิปทุกใบที่ใช้จ่ายแยกตามบัตรแต่ละใบ จะได้มีหลักฐานไว้สู้กับแบงก์เวลาถูกมั่วนิ่ม 
ก็แหม...บางทีการมีบัตรหลายใบคนเราก็สับสนหลงลืมกันได้เนอะๆ 
เจ๊ปุ๊ บอกอย่างภูมิใจว่าตั้งแต่มีกระเป๋าวิเศษนี่ไม่ว่าแบงก์ไหนๆ ก็หมดสิทธิกินนิ่มกับเจ๊ แถมยังแอบกระซิบอีกว่า แต่ถ้ารายการไหนที่ใช้จ่ายไปแล้วแบงก์ลืมก็ให้ทำเงียบไว้ ถือเป็นการยกประโยชน์ให้จำเลยซะให้เข็ด หึหึ
ว่าแต่ว่าปลายปีนี้ ซีไอเอ็มบีไทยของเจ๊เองก็จะมีการเปิดตัวธุรกิจบัตรเครดิตของตัวเองอยู่เหมือนกันนี่นา หวังว่าคงจะไม่มีความผิดพลาดให้ลูกค้าต้องเดือดร้อนซ้ำรอยตัวเองนะจ๊ะ